stanford-oval/wikipedia huggingface dataset:
ברוך מצליח

| --- | --- |
ברוך מצליח
ברוך מצליח
 לידה:  26 באוגוסט 1966 (בן 58) 
 מדינה:  ישראל 
 השתייכות:   צבא הגנה לישראל
 תקופת הפעילות:  1987–2017 (כ־30 שנה)
 דרגה:    תת-אלוף
 תפקידים בשירות
 מפקד סדנת הרק"ם בחיון  קצין חימוש בית הספר לשריון  ראש ענף צריח במנהלת המרכבה והרק"ם  ראש ענף מיגון במנהלת המרכבה והרק"ם  ראש הרשות לפיתוח טנקים (רפ"ט)  ראש מנהלת המרכבה והרק"ם (מנת"ק) במשרד הביטחון
 פעולות ומבצעים
 האינתיפאדה הראשונה    המערכה ברצועת הביטחון  האינתיפאדה השנייה  מבצע חומת מגן    מלחמת לבנון השנייה  מבצע עופרת יצוקה  מבצע עמוד ענן   מבצע צוק איתן
 עיטורים
   פרס ביטחון ישראל   אות מצטיין הנשיא
 
ברוך מצליח (נולד ב-26 באוגוסט 1966) הוא תת-אלוף במילואים בצה"ל, ששימש כראש מנת"ק - מנהלת טנק המרכבה והרק"ם במשרד הביטחון בין השנים 2013–2017. לפני כן שימש כראש הרשות לפיתוח טנקים (רפ"ט).
הוביל בתקופת שירותו פרויקטים רבים, בהם: פיתוח נגמ"ש האיתן, טנק המרכבה סימן 4 ברק ומערכת "מעיל רוח".
בשנת 2014 קיבל את פרס ביטחון ישראל במסגרת השתתפותו בצוות שפיתח את מערכת "מעיל רוח".
בשנת 2023 סיים לימודי דוקטורט בפקולטה להנדסה באוניברסיטת תל אביב.
ביוגרפיה

מצליח החל את שירותו בצה"ל כעתודאי. הוא למד לתואר ראשון בהנדסת מכונות באוניברסיטת תל אביב וסיים את לימודיו בהצטיינות. בתום הלימודים יצא לקורס קצינים ועם סיומו הצטרף לרשות פיתוח הטנק (רפ"ט), ועסק בפיתוח מערכת למרכבה סימן 3.
בשנת 1990 קיבל את אות מצטיין הנשיא מנשיא מדינת ישראל, חיים הרצוג. בשנת 1993 קודם לדרגת רב-סרן בפרויקט ובשנת 1996 סיים תואר שני בהנדסת תעשייה באוניברסיטת תל אביב. בין השנים 1996–1999 שירת באזור הדרום בשני תפקידים: מפקד סדנת רק"ם וקצין חימוש בית הספר לשריון. בשנת 1999 קודם לדרגת סגן-אלוף וחזר לשרת בפרויקט המרכבה כראש ענף צריח והוביל את פיתוח צריח המרכבה סימן 4.
בשנת 2004 מונה לראש ענף מיגון בפרויקט מרכבה סימן 4. במסגרת תפקידו עסק בתחקור כלל הרק"ם שנפגע במלחמת לבנון השנייה ובהובלת פרויקט "מעיל רוח" ושילובו בטנקי המרכבה סימן 4.
בשנת 2007 קודם לדרגת אלוף-משנה, ונכנס לתפקיד ראש הרשות לפיתוח טנקים (רפ"ט). במסגרת תפקידו זה הוביל את פיתוח הנמ"ר וקליטתו המבצעית והשלים את פיתוח מערכת "מעיל רוח" וקליטתה המבצעית בטנקי סימן 4.
בשנת 2013 קודם לדרגת תת-אלוף והתמנה לראש מנת"ק - מנהלת טנק המרכבה והרק"ם. במסגרת תפקידו, הוביל את מנת"ק לפיתוח הנגמ"ש איתן, נמר הנדסה, צריחון 30 מ"מ והתנעת פרויקט מרכבה 4 ברק. בשנת 2014 זכה ביחד עם צוות מצה"ל, רפאל ואלתא בפרס ביטחון ישראל על פיתוח מערכת "מעיל רוח". בשנת 2017 סיים את תפקידו ואת שירותו הצבאי.
לאחר השירות, מצליח סיים בהצלחה לימודי דוקטורט בפקולטה להנדסה באוניברסיטת תל אביב, בקבוצתו של עירד בן-גל. כיום הוא מועסק כחוקר ומרצה באוניברסיטת תל אביב. כמו כן, משמש כיועץ בתחום פיתוח מערכות ביטחוניות בחברת אלביט מערכות.
מצליח נשוי ואב לשני ילדים, מתגורר בראש העין.
הערות שוליים

↑  קובי פינקלר, ראש מנת"ק חדש למשרד הביטחון, באתר ערוץ 7, 9 בנובמבר 2017.
אבני יקר

אבני יקר הוא פיוט לחנוכה שחיבר רבי אברהם אבן עזרא. הפיוט התקבל במיוחד אצל יהודי תימן. תוכן הפיוט מתאר את השפל של יהודי ארץ ישראל והמקדש עד השלב בו התחזקו החשמונאים כנגד מלכות יון, כאשר ניצחו את ממלכת יון חנכו מחדש את בית המקדש, ונקבעו הימים להודאה לה'.
ביאור הפיוט

| פיוט | ביאור |
| --- | --- |
אַבְנֵי יְקָר עַל הַר צְבִי הִתְפָּרְקוּ: אבני בית המקדש שעמד על הר ב"ארץ הצבי" נופצו בידי היונים. בבית המקדש נפרצו פרצות בידי היוונים, כמוזכר במשנה, מסכת מדות, פרק ב', משנה ג'.
בָּאוּ יְמֵי שִׁלּוּם עֲדֵי הִתְחַזְּקוּ: היו ימים קשים לישראל, שילום פורענות עד שחזקו וגברו החשמונאים על היונים.
רָמָה יְמִינָם יוֹם יְוָנִים דָּלְקוּ: דלקו = רדפו (כמו בבראשית, ל"א, ל"ו "כִּי דָלַקְתָּ אַחֲרָי")
הֵיכָל אֲזַי חָנְכוּ וְנֵרוֹת דָּלְקוּ: דלקו = בערו והאירו. בנקודה זו רומז המחבר לנס פך השמן.
מִצּוּף יְשׁוּעוֹת אֵל לְבָבוֹת מָתְקוּ: מתיקות ישועות הבורא המתיקה את הלבבות.
עַל זֹאת לְבָרֵךְ שֵׁם כְּבוֹדוֹ חָשְׁקוּ: רצו להודות לבורא ולכן קבעו חג, לפי הברייתא המובאת בתלמוד בבלי, מסכת שבת, דף כ"א, עמוד ב': "קבעום ועשאום ימים טובים בהלל והודאה". תוכן דומה מצוי גם בנוסח על הניסים.
מבנה

שם המחבר "אברהם" רמוז באקרוסטיכון הפיוט. כל שורות השיר מסתיימות בחרוז קבוע (קוּ).
הפיוט שקול במשקל ספרדי קפדני של יתדות ותנועות. כל שורה בנויה משלוש צלעות, ובכל צלע ישנן שתי תנועות ויתד (תנועה היא הברה רגילה, יתד הוא הברה שבראשה תנועה חטופה כשווא נע או חטף).
אלה האנט

| --- | --- |

 לידה:  29 באפריל 1998 (בת 26) וסטמינסטר, הממלכה המאוחדת 
 מדינה:  הממלכה המאוחדת 
 תקופת הפעילות:  מ-2011 
 עיסוק:  שחקנית, זמרת
 מקום לימודים:  בית הספר בלאנדל'ס  בית הספר מילפילד 
 פרופיל ב-IMDb
 
אלה האנט (באנגלית: Ella Hunt; נולדה ב-29 באפריל 1998) היא שחקנית וזמרת אנגלייה. מוכרת בשל תפקידה בתור אלי מרסדן בסדרה "רגליים קרות" ובזכות תפקידה בתור סו ג'ילברט בסדרה "דיקנסון".
ביוגרפיה

האנט נולדה בשכונת וסטמינסטר בלונדון לפסלת והשחקנית לואיז האנט ולסוחר האמנות דייוויד גרוב. האנט גדלה בחווה בפראקומב, צפון דבון ליד ברנסטייפל. היא ממוצא שווייצרי מצד אחד. יש לה אח גדול ויליאם, אח צעיר ארתור, וכן שלושה אחים למחצה הגדולים ממנה מנישואיו הראשונים של אביה.
האנט למדה והתחנכה בפניימת היום מילפילד בגלסטונברי ולאחר מכן בבית הספר בלונדל'ס בטיברטון. היא התגלתה על ידי סוכן שחקנים כששיחקה בהפקה בבית ספר במילפילד בגיל 11.
קריירה

כשהייתה בת 11 הופיעה האנט בסרט הקולנוע "פולשים" משנת 2011. שנה לאחר מכן הופיעה בסרט הקולנוע "עלובי החיים". בשנת 2014, הופיעה בסרט העצמאי "אדוננו הרובוט". היא עשתה את הופעת הבכורה שלה בטלוויזיה בגיל 18 בשנת 2016 לצד דייזי אדגר-ג'ונס בסדרת הטלוויזיה של ITV, "רגליים קרות".
בשנת 2012 שיחקה בתפקיד ראשי בסרט הקולנוע "אנה והאפוקליפסה", שזיכה אותה במועמדות לפרס ה-BAFTA הסקוטי וכן בפרס אנסמבל השחקנים ב"פסטיבל הסרטים לאחר האפלה של טורונטו" (אנ').
בשנת 2019 הופיעה בסרט הקולנוע "ליל קיץ". שנה לאחר מכן שיחקה בתפקיד ראשי בסרט הקולנוע "Kat and the Band". בשנת 2018, לוהקה האנט לתפקיד בדרמה התקופתית של אפל TV פלוס "דיקינסון" משנת 2019.
באפריל 2020, האנט הוציאה את הסינגל הראשון שלה, "Magpie". בנובמבר 2021, האנט הוציא את הסינגל "Holding On", וחודש לאחר מכן יצא המיני אלבום -"Triptych".
בספטמבר 2024, נבחרה האנט לרשימת "10 השחקנים שכדאי לעקוב אחריהם" של מגזין "וראייטי" לשנת 2024.
חיים אישיים

האנט מתגוררת לסירוגין בשכונת איזלינגטון, לונדון ובשכונת ברוקלין הייטס, ניו יורק. במרץ 2021, היא יצאה מהארון כקווירית.
דיסקוגרפיה > מיני-אלבומים

| כותרת | פרטי האלבום |
| --- | --- |
Triptych:  פורסם: 9 בדצמבר 2021  פורמטים: הורדה דיגיטלית
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2011 | פולשים | אלה פוסטר |  |
| 2012 | עלובי החיים | אישה |  |
| 2014 | Robot Overlords | אלכסנדרה |  |
| 2018 | אנה והאפוקליפסה | אנה שפרד |  |
| 2018 | The More You Ignore Me | אליס |  |
| 2019 | ליל קיץ | דנה |  |
| 2020 | Kat and the Band | קאט מאלון |  |
| 2022 | אדונית הבית | קרסידה |  |
| 2022 | מאהבה של ליידי צ'טרלי | מיס פלינט |  |
| 2024 | הורייזון: סאגה אמריקאית |  |  |
| TBA | SNL 1975 | גילדה רדנר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2016–2017 | רגליים קרות | אלי מרסדן | 13 פרקים |
| 2017 | אנדוור | אמה קאר | פרק: "Canticle" |
| 2018 | לור | ליידי מרגיט | פרק: "Elizabeth Bathory: Mirror, Mirror" |
| 2019–2021 | דיקינסון | סו גילברט | תפקיד ראשי (3 עונות); 30 פרקים |
פרסים ומועמדויות

| שנה | פרס | קטגוריה | עבודה מועמדת | תוצאה | הערות |
| --- | --- | --- | --- | --- | --- |
| 2018 | פסטיבל הסרטים לאחר האפלה שבטורונטו | צוות האנסמבל הטוב ביותר | אנה והאפוקליפסה | זכייה |  |
| 2018 | פרסי האקדמיה הבריטית של סקוטלנד | השחקנית הטובה ביותר בסרט קולנוע | אנה והאפוקליפסה | מועמדות |  |
Fast Car (שיר של טרייסי צ'פמן)

"Fast Car" (בעברית: מכונית מהירה) הוא שיר שבוצע על ידי הזמרת-יוצרת האמריקאית טרייסי צ'פמן ויצא לאור בשנת 1988.
רקע

השיר יצא לאור באפריל 1988 כסינגל המוביל מתוך אלבום הבכורה של צ'פמן שנקרא בשמה. ביוני 1988 ביצעה צ'פמן את השיר במופע הוקרה לנלסון מנדלה לרגל יום הולדתו ה-70 שהתקיים באצטדיון ומבלי, עם עוד כמה משיריה, ולאחריו זכה השיר לפרסום והצלחה.
השיר הגיע למקום השישי במצעד הבילבורד הוט 100 בארצות הברית, ולמקום הרביעי במצעד הסינגלים הבריטי.
בשנת 2015 הוציא ג'ונאס בלו גרסת כיסוי לשיר בסגנון טרופיקל האוס, בשיתוף הזמרת דקוטה.
תוכן השיר

בריאיון לרדיו BBC סיפרה צ'פמן: "בארצות הברית נוגן השיר בתחנות הרדיו יותר משהשיר "Talkin' 'bout a Revolution" נוגן, והיה לכך חלק נכבד בתפיסה הציבורית כלפי כזמרת-יוצרת הכותבת שירים המספרים סיפור על חיי אנשים, ובאופן כללי השירים מייצגים את העולם שראיתי כשגדלתי בקליבלנד, אוהיו כמי שבאה מרקע של מעמד הפועלים. גודלתי על ידי משפחה חד-הורית, צפיתי באנשים החיים בקהילה של אנשים נאבקים, וכל אחד שם עבד קשה וקיווה שדברים ישתפרו. בחלק ממה שאנשים כותבים יש מרכיבים אוטוביוגרפיים, אך השיר הזה לא היה אוטוביוגרפי: מעולם לא הייתה לי מכונית מהירה. זה רק סיפור על זוג, ועל איך הם מנסים לעשות חיים יחד ועל העמידה שלהם מול האתגרים בחייהם. בהחלט הרגשתי את הרגשנות שבשיר וידעתי שיש שם משהו. אף פעם אתה לא יודע כיצד אנשים אחרים הולכים להגיב לכך, וזה גם לא רלוונטי, אבל דבר אחד שאני זוכרת על כתיבת השיר הוא שזה היה בשעה מאוחרת, ובעת הזו הייתה לי כלבה קטנה מסוג תחש. היא ישבה על הספה לצידי בזמן שהתחלתי לכתוב את הלחן ואת המילים הראשונות של השיר. אני זוכרת במידת מה שהיא התנשפה יותר מהרגיל. אני לא יודעת אם היא הרגישה את האנרגיה שלי או שלא הייתה עייפה כמו תמיד, אך זה היה כיף להיות איתה שם בתהליך תחילת כתיבת שיר.
היו הרבה אנשים שניגשו אלי ואמרו לי שהם מרגישים שזה השיר שלהם. מישהו אמר לי שהם חשבו שאני קוראת את הדואר שלהם. הם אמרו 'נראה שאת מכירה את הסיפור שלי', ושפרטים בשיר ייצגו משהו שקרה בחייהם".
במרץ 1996 סיפרה צ'פמן לתחנת רדיו "CIDR-FM" בקנדה: "אני מניחה שכתבתי את השיר "Fast Car" ב-1986. בזמן שכתבתי את השיר, לא ממש ידעתי על מי אני כותבת. במבט לאחור, כפי שזה קורה גם בשירים אחרים, שאני מרגישה שהבנתי אותם רק לאחר מכן,... אני חושבת שהשיר הוא על ההורים שלי, ועל כך שכשהם הכירו זה את זה, הם היו צעירים מאוד, ורצו להתחיל בחיים חדשים יחד, ואמא שלי חששה לעזוב את ביתה. ההורים שלי נישאו ויצאו לעבר העולם כדי למצוא מקום לעצמם, וזה היה קשה מאוד.
אמי לא סיימה תיכון, ואבי היה מבוגר ממנה בכמה שנים. היה לו קשה ליצור את סגנון החיים שחלם עליו...עם ההשכלה שהייתה לו...עם ההזדמנויות שהיו פתוחות בפניו... במובן מסוים, אני חושבת שהם הפכו לזוג במחשבה שיחד יהיה להם סיכוי טוב יותר לעשות זאת".
ביקורת והצלחה

על פי המגזין "Metro Weekly", מספר השיר באופן מציאותי על נערה ממעמד כלכלי נמוך המנסה להחלץ ממעגל העוני.
המגזין "רולינג סטון" דירג את השיר במקום ה-167 ברשימת 500 השירים הגדולים בכל הזמנים. זהו השיר היחיד של צ'פמן ברשימה והשיר במקום הגבוה ביותר ברשימה שנכתב וגם בוצע על ידי אשה. אתר הפיצ'פורק דירג את השיר במקום ה-86 ברשימת 200 השירים הטובים ביותר של שנות ה-80.
השיר זכה בפרס הווידאו קליפים של MTV בקטגוריית "הקליפ הנשי הטוב ביותר".
ביקורת והצלחה > רשימות כל הזמנים

| ארגון | רשימה | מיקום | מקור |
| --- | --- | --- | --- |
| בילבורד | 500 שירי הפופ של כל הזמנים | 275 |  |
מיקומי שיא > מצעדי סוף שנה

|   ‏‏‏  2023> מדינה |   ‏‏‏  2023> מצעד |   ‏‏‏  2023> מיקום שיא |   ‏‏‏  2023>  |
| --- | --- | --- | --- |
|  ארצות הברית | מצעד השירים הדיגיטליים – רוק | 8 |  |
|   ‏‏‏  2024> מדינה |   ‏‏‏  2024> מצעד |   ‏‏‏  2024> מיקום שיא |   ‏‏‏  2024>  |
| --- | --- | --- | --- |
|  ארצות הברית | מצעד השירים הדיגיטליים | 32 |  |
|  ארצות הברית | מצעד השירים הדיגיטליים – רוק | 5 |  |
מיקומי שיא > גרסתו של לוק קומבס > מצעדי סוף שנה

|   ‏‏‏  מצעדי סוף שנה (2024)> מדינה |   ‏‏‏  מצעדי סוף שנה (2024)> מצעד |   ‏‏‏  מצעדי סוף שנה (2024)> מיקום שיא |   ‏‏‏  מצעדי סוף שנה (2024)>  |
| --- | --- | --- | --- |
|  עולמי | בילבורד גלובל 200 | 69 |  |
|  ארצות הברית | בילבורד הוט 100 | 23 |  |
|  ארצות הברית | מצעד שירי הסטרימינג | 22 |  |
|  ארצות הברית | מצעד שירי הרדיו | 16 |  |
|  ארצות הברית | מצעד השירים הדיגיטליים | 31 |  |
|  ארצות הברית | מצעד השירים העכשוויים למבוגרים | 3 |  |
|  ארצות הברית | מצעד הפופ איירפליי למבוגרים | 26 |  |
|  ארצות הברית | מצעד שירי הקאנטרי | 6 |  |
|  ארצות הברית | מצעדי שירי הסטרימינג – קאנטרי | 7 |  |
הערות שוליים

↑  500Greatest Songs of All Time, באתר רולינג סטון
↑  טרייסי צ'פמן, באתר פיצ'פורק
↑  The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית)
↑  Rock Digital Song Sales, Billboard, ‏2023 (באנגלית אמריקאית)
1 2  Year-end Charts 2024 – Digital Song Sales, בילבורד, ‏2024
↑  Year-end Charts – Rock Digital Song Sales, בילבורד, ‏2024
↑  Year-end Charts 2024 – Billboard Global 200 Songs, בילבורד, ‏2024
↑  Year-end Charts 2024 – Hot 100 Songs, בילבורד
↑  Year-end Charts – Streaming Songs, בילבורד, ‏2024
↑  Year-end Charts 2024 – Radio Songs, בילבורד, ‏2024
↑  Year-end Charts – Adult Contemporary Songs, בילבורד, ‏2024
↑  Year-end Charts – Adult Pop Airplay Songs, בילבורד, ‏2024
↑  Year-end Charts – Hot Country Songs, בילבורד, ‏2024
↑  Year-end Charts – Country Streaming Songs, בילבורד, ‏2024
| ג'ונאס בלו |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | Blue |  |
| אלבומי אוסף | Jonas Blue: Electronic Nature – The Mix 2017 • Est. 1989 |  |
| סינגלים | "Fast Car" • "Perfect Strangers" • "By Your Side" • "Mama" • "We Could Go Back" • "Hearts Ain't Gonna Lie" • "Alien" • "Rise" • "I See Love" • "Back & Forth" • "Polaroid" • "What I Like About You" • "Ritual" • "Younger" • "Mistakes" • "Hear Me Say" • "Sad Boy" • "Don't Wake Me Up" • "Weekends" |  |
| 0 | 1 | 2 |
| --- | --- | --- |
| הקודם: 1988: ויטני יוסטון – "I Wanna Dance with Somebody (Who Loves Me)" | פרס גראמי לביצוע הפופ הטוב ביותר של אישה   1989: טרייסי צ'פמן – "Fast Car"  | הבא: 1990: בוני רייט – "Nick of Time" |
| 0 | 1 | 2 |
| --- | --- | --- |
| הקודם: 2022: קודי ג'ונסון – "'Til You Can't" | פרס איגוד מוזיקת הקאנטרי לסינגל השנה  2023: לוק קומבס – "Fast Car" | הבא: |
| 0 | 1 | 2 |
| --- | --- | --- |
| הקודם: 2022: ג'ייקוב דייוויס, ג'ורדן דייוויס, ג'וש ג'נקינס ומאט ג'נקינס – "Buy Dirt" | פרס איגוד מוזיקת הקאנטרי לשיר השנה  2023: טרייסי צ'פמן – "Fast Car" | הבא: |
| --- | --- |
בקרת זהויות :  MusicBrainz release group: 7aaa6ca2-7e01-3ac1-aee2-e09a6b1c5d46  MusicBrainz work: 0c0b8501-d21e-34af-b0a1-afc00af2cb03
גבעת פינחס

הקברים המיוחסים לאלעזר ולפינחס, תמונה מראשית המאה ה-20
מתפללים בקברי אלעזר ואיתמר
מתפללים בקברי שבעים הזקנים
קבר פנחס, כפי שתועד בשנת 1881
גִּבְעַת פִּינְחָס  היא אתר בשומרון, בכפר הפלסטיני עוורתא, דרומית לשכם וסמוך ליישוב איתמר. על הגבעה מספר קברים, שחלקם מיוחסים במסורות מסוימות לדמויות מתקופת המקרא.
תיאור האתר

בתחום עוורתא יש כמה ריכוזים של קברים קדומים:
א-נבי עוזייר בתל א-ראס - בו מצוי מתחם המוקף בגדר אבנים. במתחם מצויה מצבה ולידה עץ חרוב עתיק. הקיר הדרומי והקיר המזרחי של המתחם מכוסים בכיפות הנתמכות בקשתות. בקירות יש גֻּמְחות, אשר משערים שבהן היו כתובות שומרוניות. ליד המצבה חצובה מערה קטנה. לפי מסורת יהודית מקום זה נקרא גבעת פינחס ובו נקבר הכהן הגדול השני, אלעזר בן אהרן (ספר יהושע כ"ד, ל"ג). לפי מסורת ערבית כאן קברו של עזרא הסופר.[דרוש מקור]
אל מפצ'ל ("בחסדי האל") - במרכז הכפר חצר נוספת ובה מצבה, המיוחסת לאיתמר אחי אלעזר. את הקבר ניתן לראות מהיישוב איתמר, שנקרא על שמו. עקב מיקומו בתוך הכפר הערבי, חולל הקבר מספר פעמים וצוירו עליו כתובות נאצה.
אל עזיראת - על הגבעה המזרחית של הכפר בית קברות ובו שני מבנים, אחד חד כיפתי והשני דו כיפתי, המיוחסים לקבר פינחס ולקבר אבישוע בנו, המקודש בעיני השומרונים.[דרוש מקור]
בצמוד למבנה הקבר מערה בה, לפי מסורת יהודית ושומרונית, מצויים קברי שבעים הזקנים שהיו בבית דינו של משה במדבר סיני (במדבר י"א, ט"ז-י"ז).[דרוש מקור]
תולדות המסורות

לפי מסורות יהודיות, שומרוניות וערביות מצויים בכפר עוורתא קבריהם של אלעזר ואיתמר בני אהרן, פינחס בן אלעזר, אבישוע בנו של פינחס (כותב ספר אבישע על פי המסורת השומרונית) ושבעים הזקנים שכיהנו בסנהדרין הראשונה בתקופת המדבר.
ראשיתה של המסורת אינה ברורה. הנוסע האלמוני מבורדו שעבר במקום בשנת 333, מראשוני כותבי ספרי המסעות בארץ ישראל, אינו מתאר בחיבורו את האתר על אף שעבר בסמוך לו. מסורת זו מופיעה לראשונה על ידי רבי יעקב השליח שביקר בארץ ישראל סביב שנת 1235:
משכם עולים למקום שקורין עוורתא ושם שני הרים זה כנגד זה והדרך באמצע מקום מישור וכפר עוורתא לשמאל העולה לירושלם ושם קיברו של איתמר הכהן, והוא מקום נאה מאוד. עוד יש קבר אחר שם ואומרים שהוא קבר פנחס בן אלעזר בן אהרן הכהן, ויש לישמאעלים מקום להתפלל סמוך לקבר. עוד יש בכפר מערה ובה קבורים שבעים זקנים ויש שם לישמעאלים מקום תפילה. ועל ההר השני לימין העולה לירושלם הוא קבר אלעזר בן אהרן הכהן והוא בנין מפואר מאוד.
כמה עשרות שנים לאחר מכן, בספרו של אשתורי הפרחי, כפתור ופרח, מספר אשתורי כי ביקר בעוורתא וכי שם קבורים אלעזר ואיתמר, פינחס ושבעים הזקנים.
ב-1838 הזכיר את הקברים אליעזר הלוי, שכתב תיאור מפורט של האתר. בתיאורו הוא מספר כי ביקר בקברי פינחס, אלעזר ואיתמר, בעוורתא, וכי השומרונים מטפחים את הקברים בעקבות גזרת גירוש שגזר עליהם איברהים פאשא שראה בהם עובדי אלילים והם נדרו לפאר את הקברים וסרה הגזרה. הוא מזכיר גם את קברי שבעים הזקנים, אשר על פי תיאורו נמצאים במערה גבעה סמוכה.
והנוסע היהודי אברהם משה לונץ כתב בשנת 1891 בספרו מורה דרך בארץ ישראל וסוריה כך: "הכפר עוורתא היא גבעת פינחס, ובו יראו כיום קברי אלעזר הכהן ופינחס בנו" ומוסיף כי "על ההר ממולו קבר איתמר". תימוכין לגרסה זו נמצאים גם אצל זכות (1857). החוקר הצרפתי ויקטור גרן, שסייר בארץ ישראל במאה ה-19, כתב דיווח מפורט על הכפר עוורתא והקברים שבו. גרן ביקר במבני הקבר באל עזיראת (אל עזילאת, בלשונו) ולא הבחין במצבה כלשהי. גרן שמע מפי יהודים ושומרונים על המסורות הקשורות בקברים שבכפר, אך סבר כי ייחוס קברו של אלעזר הכהן לעוורתא בטעות יסודו, שכן נכון לזהותה בגבעת פינחס שבהר אפרים, "בכפר ג'יביע, לא רחוק מחרבת ת'בנה".
קברו של אלעזר הכהן כשדה חרם

על הפסוק ”וְאֶלְעָזָר בֶּן אַהֲרֹן מֵת וַיִּקְבְּרוּ אֹתוֹ בְּגִבְעַת פִּינְחָס בְּנוֹ אֲשֶׁר נִתַּן לוֹ בְּהַר אֶפְרָיִם” (יהושע כד לג), יש מפרשני התורה שמסבירים שבני שבט יוסף רצו לזכות שייקבר אלעזר הכהן בנחלתם. ובעת מיתתו, החרימו את גבעת פינחס כ"שדה חרם" (הניתן לכהן שבאותו משמר) וכיוונו להחרים במשמרתו של פינחס הכהן, ובכך ייצא ויקבור אביו בנחלת בני יוסף בהר אפרים.
עליות לרגל

יש הנוהגים לבקר בציון קברם של "שבעים הזקנים" ביום ההילולה, ה' בשבט. מקורה של הילולת "שבעים הזקנים" בתאריך זה נמצא במגילת תענית בתרא (לפי חלק מהגרסאות), והוא מובא בטור ובשולחן ערוך: "בחמישה בשבט מתו הזקנים שהיו בימי יהושע בן נון". מתקופת הרמב"ן קיימים תיאורים על עליית גדולי ישראל ועולי רגל למערת שבעים הזקנים ולמצבות קבריהם של אלעזר ופינחס בני אהרון הכהן.[דרוש מקור] יום ההילולה של אהרן אבי אלעזר ואיתמר חל בא' באב וביום זה עולים מתפללים רבים לציונו, באבטחת כוחות צבא גדולים. על רקע מעשי חבלה וצביעת מצבת ציון אלעזר הכהן בירוק, צבע האסלאם, פנו אגודת שכם אחד וועד המקומות הקדושים בשומרון ב-2008 למנהל האזרחי ולמשרד הדתות, אך ידם אזלה מלתחזק את המקום.[דרוש מקור]
לקריאה נוספת

אריה יצחקי, מדריך ישראל - השומרון, משרד הביטחון – ההוצאה לאור, כתר הוצאה לאור, 1980, עמ' 345
זאב וילנאי, מצבות קודש בארץ־ישראל, כרך א, הוצאת ספרים אחיעבר ושות', 1985, עמ' 261 - 268
צבי אילן, קברי צדיקים בארץ ישראל, כנה, 1997, עמ' 310 - 311
הערות שוליים

↑  נדפס בתוך יהודה דוד איזנשטין, אוצר מסעות, עמ' 66, באתר היברובוקס
↑  ספר כפתור ופרח, פרק י"א: גבולות הארץ, בהוצאת המכון ללימודי מצוות הארץ שעל ידי בית המדרש להלכה בהתיישבות, ירושלים, תשנ"ז, עמוד קי"ד.
↑  איגרת ד"ר אליעזר הלוי משכם, מובא במרדכי אהרן גינצבורג, "השומרונים (על פי מכתבי המסע של הד"ר אלעזר הלוי)" בפרויקט בן-יהודה
↑  א. מ. לונץ, מורה דרך בארץ ישראל, ירושלים, תרנ"א
↑  אברהם זכות, ספר יוחסין השלם, עמ' 228
↑  ויקטור גרן, תיאור גאוגרפי, היסטורי וארכאולוגי של ארץ-ישראל, כרך רביעי: השומרון, עמ' 308-309
↑  פירוש המלבי"ם לספר יהושע כד,לג
↑  ארבעה טורים, אורח חיים, סימן תק"פ; שולחן ערוך, אורח חיים, סימן תק"פ, סעיף ב'.
↑  ספר במדבר, פרק ל"ג, פסוק ל"ח
| אתרים בשומרון |
| --- | --- | --- |
| צפון השומרון | תל דותן • עמק דותן • קסטלום בליסימום • יער ריחן • מצפה שלפים - עמק דותן • שומרון • יער שקד |  |
| מרכז השומרון | בריכת ישמעאל • עין מח'נה (מעיין עמשא) • האלות האטלנטיות • מצפה יוסף • מצפה הדר • מצפור רבבה • שכם הקדומה • קבר יוסף • הר גריזים • מוזיאון השומרונים • מקדש השומרונים בהר גריזים • יקב הר ברכה • הר עיבל • מזבח הר עיבל • באר יעקב (שכם) • עין כפיר • עיינות בידאן • הר כביר •  בור הציפורים • סבסטיה • גבעת פינחס • קברי אלעזר ואיתמר • אלוני יצהר • קבר השייח' סלמאן אל-פארסי |  |
| מערב השומרון | המרפסת של המדינה • נחל קנה • גתות ברקן • דיר קלעה • פארק הצנירים • חורבת כורכוש • חורבת דיר סמען • חורבת צרידה |  |
| מזרח השומרון | מצפה שלושת הימים • מצפה מתן • תל חייא • שמורת נבי נון • חורבת עורמה • בריכת אירוס השומרון • מצפה אילן (אלון מורה) • מצפה בניו • בוסתן שלמה • טנא א-תחתא |  |
| דרום השומרון | קבר יהושע בן נון • קבר כלב בן יפונה • מעיין אייל • ח'ירבת סמארה • יקב טורא |  |
| קברי צדיקים בארץ ישראל |
| --- | --- | --- |
| ירושלים | קבר דוד המלך • קבר שמעון הצדיק • קברי הסנהדרין • בית הקברות היהודי בהר הזיתים • קברים נוספים |  |
| יהודה | מערת המכפלה • קבר רחל • קבר ישי ורות • קבר אבנר בן נר • קבר עתניאל בן קנז • בית העלמין היהודי העתיק בחברון |  |
| שומרון | קבר יוסף • קבר איתמר בן אהרן הכהן • קבר אלעזר בן אהרן הכהן • גבעת פינחס • קבר יהושע בן נון • קבר כלב בן יפונה |  |
| הגליל | קבר רבי שמעון בר יוחאי • קבר יונתן בן עוזיאל • קבר רבי יהודה הנשיא • קברי מרדכי ואסתר • בית הקברות היהודי העתיק בצפת • מערת שם ועבר • מערת הלל • קברים נוספים |  |
| טבריה | קבר רבי מאיר בעל הנס • קבר הרמב"ם • קבר רחל אשת רבי עקיבא • קבר האמהות • קברים נוספים |  |
| חיפה | קבר אבדימי דמן חיפה • בית העלמין היהודי הישן של חיפה |  |
| קברים נוספים | נבי רובין • נבי ימין • קבר שמואל הנביא • קבר הבאבא סאלי |  |
| --- | --- |
בקרת זהויות :  NLI: 987007520389505171
פשע אמיתי

פשע אמיתי (מאנגלית: True crime) הוא ז'אנר ספרותי, טלוויזיוני וקולנועי תיעודי, העוסק במקרי פשע אמיתיים שהתרחשו במציאות.
מקרי הפשע הנפוצים ביותר בז'אנר זה הם רציחות, לרבות מקרים של רוצחים סדרתיים. חלק מהסיפורים בז'אנר מתארים בפירוט רב בדומה לסיפור עיתונאי, את מקרי הפשע בהם הם עוסקים. חלק מן היצירות בתחום עוסקות במקרי פשע היסטוריים ומציעים להם פתרון לתעלומה, במקרי רצח לא פתורים, התנקשויות פוליטיות או במותם של ידוענים.
הספר "הלטר סקלטר" (Helter Skelter) שיצא לאור בשנת 1974, עסק בכנופיית מנסון, ונכתב על ידי וינסנט בוגליוסי שהיה התובע במשפטו של צ'ארלס מנסון, הוא ספר ה"פשע אמיתי" הנמכר ביותר בכל הזמנים. הספר בדם קר שנכתב על ידי טרומן קפוטה הוא הספר השני הנמכר בקטגוריה זו.
מקורות הז'אנר

על פי הסופרת ג'ויס קרול אוטס סיפורי פשע אמיתי זכו תמיד לאהדה גדולה בקרב קהל הקוראים. פשע אמיתי מושך אליו משכילים ושאינם משכילים וגברים ונשים כאחד. הכרוניקה המפורסמת ביותר של סיפורי פשע אמיתי בהיסטוריה האנגלית נכתבה על ידי הקרימינולוג החובב ויליאם רוכהיד, עורך דין סקוטי אשר בשנים 1889–1949 השתתף בכל משפט רצח משמעותי שנערך בבית המשפט הגבוה לצדק באדינבורו וכתב עליהם מאמרים שפורסמו לראשונה בכתבי עת.
אחד מחלוצי הז'אנר היה האמריקאי אדמונד פירסון, שהושפע בסגנון כתיבתו על פשע מתומאס דה-קווינסי. פירסון פרסם סדרת ספרים בז'אנר החל מ-Studies in Murder‏ (1924) ועד More Studies in Murder‏ (1936). לפני פרסום ספריו, סיפורי פשע אמיתי שכתב פירסון התפרסמו במגזינים כגון "Liberty", "הניו יורקר" ו"ואניטי פייר".
כיום > ספרים

בין יצירות "פשע אמיתי" הבולטות נמנים הספרים: "הלטר סקלטר" מאת Vincent Bugliosi ו־Curt Gentry‏; "The Stranger Beside Me" מאת אן רול העוסק ברוצח הסדרתי טד בנדי; הספר "In Broad Daylight" של הארי נ. מקלין, שעוסק ברציחות שביצע קן מק'אלרוי; ספרה של קאתי סקוט "The Killing of Tupac Shakur"; וספרו של ג'ו מגינס "Fatal Vision" שעוסק בפרשת הרצח שבוצע על ידי ג'פרי מקדונלנד. סופרת הפשע האמיתי הבריטית קרול אן כתבה את ספרים המבוססים על ראיונות עם פסיכולוגים, חוקרי משטרה וקרימינולוגים.
יצירות פשע אמיתי בנות ימינו עוסקות בעיקר בתיאור ביוגרפי של פושעים וקורבנות, ניסיונות להסביר מניעים פסיכולוגיים לפשעים, ותיאורים של חקירות המשטרה ושל ההליכים המשפטיים.
ספרו של נורמן מיילר "The Executioner's Song" שיצא לאור ב-1979 ועסק בפשע אמיתי, היה הראשון לזכות בפרס פוליצר מז'אנר זה.
לאחר ההצלחה של הסרט שתיקת הכבשים (1991), התמקד תת-ז'אנר של פשע אמיתי בשיטות לאפיון פושעים לא מזוהים, במיוחד רוצחים סדרתיים.
כיום > סרטים תיעודיים

פרק זה לוקה בחסר. אנא תרמו לוויקיפדיה ו.
סרטים וסדרות תיעודיות רבים הופקו בז'אנר זה. חלקם ניסו למצוא פתרון לתעלומת מעשי פשע, או להביא לזיכויו של אדם שהורשע.
בין הסדרות התיעודיות הבולטות שעסקו בפשע אמיתי ניתן למנות את הג'ינקס (The Jinx) שהביאה להרשעתו של רוברט דרסט, לאחר שהודה בשוגג בפני מצלמות ההפקה במעשי רצח שביצע, לאחר שלא ידע כי המיקרופון אליו היה מחובר מקליט את דבריו. סדרה The Thin Blue Line שהופקה בשנת 1988 זכתה במספר רב של פרסים.
סדרה "אל תתעסקו עם חתולים: המצוד אחר הרוצח מהאינטרנט" שהופקה על ידי נטפליקס זכתה בפרס בשנת 2020.
בישראל בלטה הסדרה "צל של אמת" שהציגה פתרון חלופי לשאלת רוצח תאיר ראדה.
כיום > פודקאסטים

בעשור השני של המאה ה-21 התפתחה תעשיית הפודקאסטים ובה גם סוגת פשע-אמיתי. מאחר שיצירת פודקאסט נגישה יחסית לעומת מדיות מושקעות יותר כמו ספרים או סרטים, במקרים שונים עיתונאים או סקרנים שחקרו פרשיות רצח בחרו בפודקאסט כאמצעי נוח להגעה לקהל רחב בקלות יחסית, וכך במקרים שונים נחשפו בפודקאסטים הוכחות חדשות שלא פורסמו קודם לכן, ולעיתים אלו גרמו גם לתיקים שנסגרו להיפתח מחדש. באוקטובר 2020 הפודקאסט האוסטרלי, "The Teacher's Pet", היה הראשון שגרם לדחייה בטיפול בתיק פעיל, בעקבות מעורבות היתר של הציבור במשפט שהיה חלק מקייס שסוקר באחד מפרקי הפודקאסט.
בישראל, החל לשדר באוגוסט 2016 הפודקסאט הישראלי "בואי נדבר רצח" בהנחייתן של שלי שמורק וקרן סיאורדיה.